Γνωμοδότηση της Οικονομικής και Κοινωνικής Επιτροπής με θέμα το «Σχέδιο ανάπτυξης του κοινοτικού χώρου (ΣΑΚΧ) - Πρώτο επίσημο σχέδιο»

(98/C 407/15)

Στις 2 Ιουλίου 1998, και σύμφωνα με τις διατάξεις του άρθρου 23, παράγραφος γ) του Εσωτερικού της Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση για το ανωτέρω σχέδιο.

Το τμήμα περιφερειακής ανάπτυξης, χωροταξίας και πολεοδομίας στο οποίο ανατέθηκε η προετοιμασία των σχετικών εργασιών, επεξεργάσθηκε τη γνωμοδότησή του στις 17 Ιουλίου 1998, με βάση την εισηγητική έκθεση του κ. Boussat.

Κατά την 357η σύνοδο ολομέλειας της (συνεδρίαση της 9ης Σεπτεμβρίου 1998), η Οικονομική και Κοινωνική Επιτροπή υιοθέτησε με 110 ψήφους υπέρ, 2 κατά και 2 αποχές την ακόλουθη γνωμοδότηση.

1. Εισαγωγή

1.1. Κατά την άτυπη συνεδρίαση των υπουργών χωροταξίας που πραγματοποιήθηκε στην Λιέγη το 1993, κατά τη διάρκεια της βελγικής προεδρίας, τα κράτη μέλη αποφάσισαν την κατάρτιση ενός σχεδίου ανάπτυξης του κοινοτικού χώρου (ΣΑΚΧ), προκειμένου να αποτελέσει έγγραφο αναφοράς για την ευρωπαϊκή πολιτική χωροταξικής ανάπτυξης.

1.2. Ένα πρώτο έγγραφο με τίτλο «Αρχές για μια πολιτική ανάπτυξης της ευρωπαϊκής επικράτειας» υιοθετήθηκε κατά την ανεπίσημη συνεδρίαση της Λειψίας το 1994. Το έγγραφο ορίζει τους προσανατολισμούς και τα γενικά κριτήρια που πρέπει να χρησιμοποιηθούν για την κατάρτιση του σχεδίου και βασίζεται σε ανακοίνωση της Επιτροπής του ιδίου έτους με τίτλο «Ευρώπη 2000 +, Συνεργασία για την ευρωπαϊκή χωροταξία». Η ΟΚΕ έχει ήδη υιοθετήσει δύο σχετικές γνωμοδοτήσεις, την πρώτη τον Μάρτιο () και τη δεύτερη το Σεπτέμβριο () 1995.

1.3. Μια διακυβερνητική ομάδα εργασίας, η επιτροπή χωροταξικής ανάπτυξης (ΕΧΑ), αποτελούμενη από εκπροσώπους των κρατών μελών και της Ευρωπαϊκής Επιτροπής, κατήρτισε ένα πρώτο επίσημο σχέδιο ανάπτυξης του κοινοτικού χώρου και το υπέβαλε στην ανεπίσημη συνεδρίαση των υπουργών χωροταξίας της ΕΕ, στο Noordwijk (Κάτω Χώρες), στις 9 και 10 Ιουνίου 1997.

1.4. Τα σχετικά συμπεράσματα της Προεδρίας υπογραμμίζουν συγκεκριμένα τη σημασία του σχεδίου, αφενός, ως βάση πολιτικής συζήτησης σχετικά με το πώς η ευρωπαϊκή χωροταξική πολιτική μπορεί, σύμφωνα με τους επιχειρησιακούς στόχους που καθορίσθηκαν στην Λειψία, να συμβάλει στην ολοκλήρωση της οικονομικής και κοινωνικής συνοχής, της βιώσιμης ανάπτυξης, και της ανταγωνιστικότητας του συνόλου της επικράτειας και, αφετέρου, ως πλαίσιο ενίσχυσης της σχέσης μεταξύ πολιτικών για τις αστικές ζώνες και πολιτικών για τις αγροτικές ζώνες.

1.5. Τα ίδια συμπεράσματα όπως και το πρώτο επίσημο σχέδιο ΣΑΚΧ διευκρινίζουν ότι το σχέδιο που καταρτίσθηκε πρέπει να αποτελέσει αντικείμενο ευρείας πολιτικής συζήτησης στα κράτη μέλη, μεταξύ κρατών μελών και μεταξύ Επιτροπής και άλλων ευρωπαϊκών θεσμικών οργάνων, στα οποία περιλαμβάνεται και η ΟΚΕ.

1.6. Το ΣΑΚΧ είναι πολιτικό έγγραφο ενδεικτικού και όχι κανονιστικού χαρακτήρα και βασίζεται σε μια συνεχή διαδικασία που επιτρέπει την τακτική αναθεώρησή του. Το ΣΑΚΧ προτείνει ένα πλαίσιο συνεργασίας που να λαμβάνει υπόψη τα διάφορα επίπεδα πολιτικής και χωροταξικής οργάνωσης στην Ευρώπη. Το πλαίσιο θα βασίζεται σε τρεις βασικούς και ισότιμους στόχους: οικονομική και κοινωνική συνοχή, βιώσιμη ανάπτυξη και ισορροπημένη ανταγωνιστικότητα της ευρωπαϊκής επικράτειας. Το ΣΑΚΧ θα λάβει την τελική μορφή του στα μέσα του 1999, κατά τη διάρκεια της γερμανικής προεδρίας.

1.7. Η ΟΚΕ ελπίζει ότι η τελική αυτή μορφή θα είναι εγκαίρως διαθέσιμη διότι οι διεργασίες έχουν αρχίσει και συνεχίζονται για μία πενταετία.

2. Γενικές παρατηρήσεις

2.1. Η ΟΚΕ θεωρεί ότι η χωροταξική πολιτική κατέχει, ιδίως μέσω του ΣΑΚΧ, ένα θεμελιώδη ρόλο στην αναζήτηση μιας ισόρροπης και βιώσιμης ανάπτυξης της ευρωπαϊκής επικράτειας. Συνεπώς, έχει ήδη ταχθεί υπέρ της χάραξης και της εφαρμογής μιας συνεπούς χωροταξικής στρατηγικής για την ευρωπαϊκή επικράτεια. Όπως διαφαίνεται και από τις γνωμοδοτήσεις της των τελευταίων ετών, η εν λόγω στρατηγική αποτελεί σημαντική προϋπόθεση για μια βιώσιμη ανάπτυξη.

2.2. Το ευρωπαϊκό χωροταξικό πρότυπο δύσκολα θα επιβιώσει στο μέλλον διότι χαρακτηρίζεται από έντονη συγκέντρωση του πληθυσμού, των οικονομικών δραστηριοτήτων και, γενικότερα, του πλούτου σε ορισμένες κεντρικές ζώνες της Ευρωπαϊκής Ένωσης. Λόγω απουσίας σημαντικής προσέγγισης όλων των πολιτικών με χωροταξικές επιπτώσεις, ιδιαίτερα της οικονομικής πολιτικής και της πολιτικής απασχόλησης, η προοπτική της νέας διεύρυνσης συμβάλλει στην εντονότερη ενίσχυση του φαινομένου συγκέντρωσης.

2.3. Αναγκαία είναι η εφαρμογή μιας χωροταξικής πολιτικής σε κοινοτικό επίπεδο και με σεβασμό των εθνικών συστημάτων κατανομής αρμοδιοτήτων 7 τούτο προκύπτει από διάφορα άρθρα της Συνθήκης (129 Β, 129 Δ, 130 και 130 Ρ) καθώς και από διάφορα κεφάλαια του Λευκού Βιβλίου «Ανάπτυξη, ανταγωνιστικότητα και απασχόληση».

2.4. Η ΟΚΕ εκφράζει την ικανοποίησή της και στηρίζει εκ νέου τις προσπάθειες για την επεξεργασία μιας τέτοιας στρατηγικής, η οποία κατέληξε στο πρώτο επίσημο σχέδιο ΣΑΚΧ. Η ΟΚΕ συμφωνεί με τα συμπεράσματα της Προεδρίας, τα οποία υιοθετήθηκαν στην ανεπίσημη συνεδρίαση των υπουργών χωροταξίας της ΕΕ, στο Noordwijk, τον Ιούνιο 1997. Συγκεκριμένα, αναγνωρίζει τη σημασία του πρώτου επίσημου σχεδίου ως βάση επίσημης συζήτησης για τον τρόπο με τον οποίο η ευρωπαϊκή χωροταξική πολιτική μπορεί να συμβάλει στην ολοκλήρωση της οικονομικής και κοινωνικής συνοχής, της βιώσιμης ανάπτυξης και της ανταγωνιστικότητας του συνόλου της ευρωπαϊκής επικράτειας.

2.5. Η ΟΚΕ συμφωνεί με τους θεμελιώδεις στόχους που θέτει το ΣΑΚΧ, οι οποίοι έχουν διατυπωθεί σύμφωνα με τις τεθείσες προτεραιότητες. Ωστόσο, εκφράζει τη λύπη της διότι η βελτίωση της ποιότητας διαβίωσης δεν αναγνωρίζεται ρητά ως θεμελιώδης στόχος κάθε χωροταξικής προσέγγισης και υπενθυμίζει ότι έχει ήδη τονίσει ότι «η ποιότητα διαβίωσης πρέπει να θεωρείται όχι μόνο πρωταρχικός στόχος αλλά και κύριο κριτήριο της ευρωπαϊκής χωροταξικής προσέγγισης και της αναζήτησης των απαραίτητων λύσεων» (). Ο στόχος αυτός είναι ιδιαίτερα σημαντικός εάν ληφθεί υπόψη η βαρύτητα της οικονομικής και κοινωνικής κατάστασης με την οποία βρίσκονται αντιμέτωπες πολλές μεγάλες αστικές ζώνες της Ευρωπαϊκής Ένωσης.

2.6. Σε γενικές γραμμές, η ΟΚΕ θεωρεί ότι το πρώτο επίσημο σχέδιο αποτελεί πρόοδο σε σχέση με τα προηγούμενα έγγραφα διότι η ανάλυση των σημαντικών ζητημάτων είναι εκτενέστερη και λεπτομερέστερη. Ωστόσο, θεωρεί ότι το εν λόγω έγγραφο, λόγω της θεματικής του προσέγγισης, έχει μάλλον ακαδημαϊκό και θεωρητικό χαρακτήρα κυρίως όσον αφορά την ανάλυση των χωροταξικών προκλήσεων και την περιγραφή των πλεονεκτημάτων και των μειονεκτημάτων της ευρωπαϊκής επικράτειας. Επίσης, εκφράζει τη λύπη της για την απουσία ανάλυσης με βάση μια προσέγγιση σύμφωνα με τα μεγάλα χωροταξικά σύνολα (Μεσόγειος, Βαλτική, Ατλαντικό Τόξο, Αλπικό Τόξο, κτλ), τα οποία αποτελούν ενότητες πιο κατάλληλες από τα κράτη μέλη για τη χάραξη και την εφαρμογή μιας ολοκληρωμένης χωροταξικής πολιτικής. Εξάλλου, η ίδια η Επιτροπή είχε προτείνει την προσέγγιση αυτή στις ανακοινώσεις της «Ευρώπη 2000» και «Ευρώπη 2000+».

2.7. Η ΟΚΕ εκφράζει επίσης τη λύπη της διότι το έγγραφο αγνοεί το εξειδικευμένο πρόβλημα των ιδιαίτερα απομακρυσμένων, των νησιωτικών και των ορεινών περιοχών της ΕΕ. Σχετικά με τις τελευταίες, η ΟΚΕ υπενθυμίζει ότι οι ορεινές περιοχές αποτελούν άνω του 30 % της ευρωπαϊκής επικράτειας, απαριθμούν 30 εκατομμύρια κατοίκους περίπου και αντιμετωπίζουν οικονομικά, κοινωνικά και περιβαλλοντικά προβλήματα που η ΕΕ δεν μπορεί να αγνοήσει.

2.8. Η ΟΚΕ εμμένει ώστε οι ορεινές, οι ιδιαίτερα απομακρυσμένες, και οι νησιωτικές περιοχές να αποτελέσουν αναπόσπαστο τμήμα κάθε προσέγγισης στον τομέα της χωροταξικής ανάπτυξης αλλά και να αναγνωρισθεί η ιδιαιτερότητά τους.

2.9. Όσον αφορά συγκεκριμένα τις αστικές περιοχές, η ΟΚΕ παραπέμπει στο σύνολο των σκέψεων και προτάσεων που διατύπωσε στις γνωμοδοτήσεις της του Σεπτεμβρίου 1996 με θέμα το «Ρόλο της ΕΕ στον τομέα της αστικής πολιτικής» () και του Ιανουαρίου 1998 σχετικά με την ανακοίνωση της Επιτροπής με θέμα το «Αστικό ζήτημα: προσανατολισμοί για μια ευρωπαϊκή συζήτηση» (). Ωστόσο, η ΟΚΕ θεωρεί σκόπιμο να διευκρινίσει ότι απαιτείται λεπτομερέστερη ανάλυση τόσο του ζητήματος των περιφερειακών ζωνών σε σχέση με τα αστικά κέντρα, όσο και των μεσαίου μεγέθους πόλεων, οι οποίες είναι ο συνδετικός κρίκος των αγροτικών ζωνών με τις μεγάλες πόλεις.

2.10. Συνεπώς, μια λεπτομερής ανάλυση του περιεχομένου του εγγράφου φαίνεται, επί του παρόντος βεβιασμένη, δεδομένου ότι θα πραγματοποιηθούν σημαντικές τροποποιήσεις έως ότου τούτο λάβει την τελική του μορφή κατά τη διάρκεια της γερμανικής προεδρίας, με βάση τις πραγματοποιούμενες συζητήσεις κυρίως σε διοργανικό επίπεδο καθώς και με τα αποτελέσματα των επτά θεματικών διακρατικών σεμιναρίων που θα έχουν ολοκληρωθεί έως τα τέλη Νοεμβρίου 1998.

2.11. Ωστόσο, διαμορφώνονται ορισμένες σκέψεις όσον αφορά τόσο την μεθοδολογία του ΣΑΚΧ όσο και το ίδιο του το περιεχόμενο. Οι σκέψεις αυτές προκύπτουν συγκεκριμένα από τις αρχές που, σύμφωνα με την ΟΚΕ, θα έπρεπε να έχουν καθοριστική σημασία στην επεξεργασία του πρώτου επίσημου σχεδίου ΣΑΚΧ () και συγκεκριμένα:

- πρέπει να λαμβάνονται υπόψη οι τάσεις, το δυναμικό και τα ίδια προβλήματα των περιφερειών 7

- πρέπει να διασφαλίζονται τόσο η γεωγραφική, κοινωνική, οικονομική και πολιτιστική ιδιαιτερότητα που διαφαίνεται στην χωροταξική οργάνωση όσο και η διατήρηση των εσωτερικών ισορροπιών 7

- πρέπει να υιοθετηθεί μια διακρατική και διασυνοριακή προσέγγιση σε εθνικό, περιφερειακό και τοπικό επίπεδο, με τη συνεργασία των διαφόρων επιπέδων και σε συνέχεια με τις πολιτικές των ενδιαφερόμενων κρατών μελών 7

- πρέπει να υφίσταται η δυνατότητα συντονισμού της λήψης αποφάσεων στο πλαίσιο των διάφορων τομεακών πολιτικών που έχουν επιπτώσεις στην χωροταξία (οικονομική πολιτική, πολιτική απασχόλησης, διευρωπαϊκά δίκτυα, διαρθρωτικές πολιτικές, πολιτική ανταγωνισμού κ.λπ.) 7

- πρέπει να εξευρεθεί τρόπος σύγκλισης της προσέγγισης από τη «βάση προς την κορυφή» με την προσέγγιση από την «κορυφή προς τη βάση».

3. Eπέκταση της ανάλυσης: έντονη συμμετοχή των οικονομικών και κοινωνικών εταίρων

3.1. Η ΟΚΕ θεωρεί ιδιαίτερα επείγουσα την δημιουργία μιας εταιρικής σχέσης με τους οικονομικούς και κοινωνικούς παράγοντες. Η απουσία μιας τέτοιας σχέσης είναι ιδιαίτερα αισθητή. Η ΟΚΕ εκφράζει την ικανοποίησή της διότι κατά την ανεπίσημη συνεδρίαση του Noordwijk αναγνωρίσθηκε η ανάγκη ευρύτερης συζήτησης μεταξύ όλων των ενδιαφερόμενων αρχών και ιδίως ενός διοργανικού διαλόγου, προκειμένου να επιτευχθεί συναίνεση σχετικά με τους στόχους και τις αρχές από τις οποίες πρέπει να διαπνέεται το ΣΑΚΧ, τις επιλεγμένες πολιτικές λύσεις και την πρακτική εφαρμογή τους.

3.2. Το ζήτημα είναι εξαιρετικά επείγον διότι ένα από τα αναμενόμενα αποτελέσματα είναι να συνειδητοποιήσουν οι παράγοντες που συμμετέχουν στην περιφερειακή ανάπτυξη, την αλληλεξάρτηση των διαφόρων επικρατειών, των διαφόρων τομεακών πολιτικών και των διαφόρων επιπέδων διακυβέρνησης διότι με την συνειδητοποίηση αυτή επιτυγχάνεται η ανάπτυξη της συνεργασίας. Ακόμη, υπογραμμίζεται η ανάγκη αφενός, να εξευρεθούν εταίροι ικανοί να αναλάβουν μέρος της ευθύνης και, αφετέρου, να προσδιορισθούν οι κανόνες και οι λεπτομέρειες της εταιρικής σχέσης και οι δυνατότητες κοινής δράσης ().

3.3. Παρά τις φιλοδοξίες αυτές, η ΟΚΕ εκφράζει τη λύπη της διότι η επεξεργασία του πρώτου επίσημου σχεδίου δεν ακολούθησε τις αρχές και διαδικασίες που διασφαλίζουν την διαφάνεια που απαιτείται για ένα τέτοιο έργο και η οποία επιτυγχάνεται χάρη στη συνεργασία του συνόλου των παραγόντων της περιφερειακής ανάπτυξης. Σε προηγούμενες γνωμοδοτήσεις της, η ΟΚΕ είχε επιμείνει ιδιαιτέρως στην συμμετοχή του συνόλου των παραγόντων, συμπεριλαμβανομένων των οικονομικών και κοινωνικών εταίρων στην επεξεργασία του ΣΑΚΧ. Συγκεκριμένα, στην προαναφερθείσα γνωμοδότησή της του Σεπτεμβρίου 1995, η ΟΚΕ ανέφερε τα εξής:

«η εκπόνηση του ΣΑΚΧ πρέπει να εκληφθεί κατ'αρχάς ως δράση και διαδικασία εταιρικής σχέσης που λειτουργεί στην κατάλληλη κλίμακα, εξασφαλίζει τη συμμετοχή όλων των ενδιαφερόμενων κύκλων και επιτρέπει να λαμβάνονται υπόψη κατά συγκεκριμένο τρόπο όχι μόνο οι διάφορες αλληλοεπιρροές κατά την αναπτυξιακή διαδικασία, αλλά και η αλληλεπίδραση και η συνέργεια των υπεύθυνων για τη λήψη αποφάσεων και των παραγόντων χωροταξικής ανάπτυξης.»

3.4. Η διαπίστωση αυτή όσον αφορά τη μεθοδολογία που ακολουθείται στην επεξεργασία του ΣΑΚΧ αναδεικνύει τις ανεπάρκειες ή ακόμη και τις ελλείψεις της τηρούμενης διακυβερνητικής προσέγγισης και των μεθόδων εργασίας της Επιτροπής Χωροταξικής Ανάπτυξης (ΕΧΑ). Συγκεκριμένα, διαφαίνεται ότι οι μέθοδοι αυτές εξαιρούν εκ των προτέρων τις αρχές της ενημέρωσης και της διαβούλευσης. Η κατάσταση αυτή επαναφέρει το ζήτημα της συμπερίληψης της χωροταξίας στις κοινοτικές αρμοδιότητες.

3.5. Η ΟΚΕ τονίζει εκ νέου ότι η χωροταξία προϋποθέτει τη διαφάνεια και την άμεση ευαισθητοποίηση των ευρωπαίων πολιτών ως προς τις αποφάσεις που λαμβάνονται και την πλήρη συμμετοχή όλων των ενδιαφερόμενων παραγόντων, στους οποίους περιλαμβάνονται οι παράγοντες της οικονομικής και κοινωνικής ζωής και οι διάφορες ενώσεις πολιτών, σε κάθε επίπεδο της επικράτειας.

3.6. Συνεπώς, απαιτείται διεύρυνση του πεδίου αναζήτησης, δεδομένου ότι το ΣΑΚΧ προορίζεται να χρησιμεύσει ως σημείο αναφοράς για τη χάραξη και εφαρμογή των κοινοτικών πολιτικών που έχουν εμφανείς επιπτώσεις στην χωροταξία.

3.7. Η προοπτική αυτή ενδέχεται να θεωρηθεί ασυμβίβαστη ή και αντιφατική με την διαβεβαίωση του μη δεσμευτικού χαρακτήρα του ΣΑΚΧ, εκτός εάν υπογραμμισθεί ότι το ΣΑΚΧ θα χρησιμεύσει ως σημείο αναφοράς και για τα ίδια τα κράτη μέλη, σε κάθε επίπεδο διακυβέρνησης. Ακόμη, η ΟΚΕ θεωρεί ότι προκειμένου να μπορέσει να χρησιμοποιηθεί ως σημείο αναφοράς, είναι απαραίτητο να αναθεωρείται το ΣΑΚΧ σε διαστήματα τακτικά αλλά όχι πολύ κοντινά. Για το σκοπό αυτό, θα πρέπει να προβλεφθούν αναθεωρήσεις ανά πενταετία ή επταετία.

3.8. Ακόμη, η διεύρυνση του πεδίου αναζήτησης έχει ακόμη πιο επείγοντα χαρακτήρα διότι οι πρότυπες δράσεις που προϊδεάζουν την τελική διαμόρφωση του ΣΑΚΧ βρίσκονται υπό επεξεργασία χωρίς να προβλέπουν κατ'ουσία τη συμμετοχή των τοπικών και περιφερειακών παραγόντων (βλ. σημείο 6 κατωτέρω).

3.9. Συνεπώς, η ΟΚΕ επαναλαμβάνει με εμμονή το αίτημά της να αποτελέσει η αρχή της εταιρικότητας, αναπόσπαστο τμήμα κάθε διαδικασίας επεξεργασίας, αναθεώρησης και εφαρμογής του ΣΑΚΧ. Η ΟΚΕ εμμένει επίσης στην ανάγκη κάλυψης των θεσμικών ανεπαρκειών που παρουσιάζει η διακυβερνητική προσέγγιση. Για το λόγο αυτό, επιθυμεί να επανεξετασθεί το ζήτημα της ενσωμάτωσης της χωροταξίας στο πλαίσιο των κοινοτικών αρμοδιοτήτων καθώς και το ζήτημα της θεσμοθέτησης του Συμβουλίου υπουργών χωροταξίας και του καθεστώτος της Επιτροπής χωροταξικής ανάπτυξης.

3.10. Η Επιτροπή χωροταξικής ανάπτυξης πρέπει να μεταβληθεί σε συμβουλευτική επιτροπή, η οποία θα συνεργάζεται στενά και θα διαβουλεύεται με τις τοπικές και περιφερειακές αρχές και τους οικονομικούς και κοινωνικούς οργανισμούς. Στο πλαίσιο αυτό, είναι απαραίτητο να διασαφηνισθούν τόσο τα καθήκοντα και οι μέθοδοι λειτουργίας της ΕΧΑ όσο και η σύνθεσή της, προκειμένου να συμπεριλάβει και εκπροσώπους οικονομικών και κοινωνικών οργανισμών, διότι κατέχουν ενεργό ρόλο στον τομέα της χωροταξίας.

4. Το Σχέδιο ανάπτυξης του κοινοτικού χώρου (ΣΑΚΧ) και οι κοινοτικές πολιτικές

4.1. Το περιεχόμενο του πρώτου επισήμου σχεδίου του ΣΑΚΧ αντικατοπτρίζει σαφώς την σχέση αλληλεξάρτησης μεταξύ της χωροταξικής πολιτικής και ορισμένων άλλων τομεακών πολιτικών, καθώς και τις συνέργιες που μπορούν να πραγματοποιηθούν για την επίτευξη του στόχου της οικονομικής και κοινωνικής συνοχής. Στο πρώτο επίσημο σχέδιο τονίζεται ότι «η ενδεχόμενη συμβολή του ΣΑΚΧ στην ενίσχυση της συνοχής των κοινοτικών πολιτικών θα πρέπει να αποτελέσει το επίκεντρο των συζητήσεων που θα διεξαχθούν σχετικά με το ζήτημα της χωροταξίας στην Ευρώπη». Η φράση αυτή του εγγράφου συνοψίζει κατά τον καλύτερο τρόπο τη σημασία της επικείμενης συζήτησης.

4.2. Η ΟΚΕ υποστηρίζει πλήρως τον εν λόγω τρόπο προσέγγισης του ζητήματος η οποία συμβαδίζει με τις απόψεις που έχει διατυπώσει και η ίδια. Επισημαίνει εντούτοις ότι οι εν λόγω συνέργιες θα πρέπει να έχουν ως στόχο την κατάργηση των στεγανών, την εξάλειψη των αιτιών ενδεχομένων συγκρούσεων και τέλος την καλύτερη αξιοποίηση των αποτελεσμάτων των κοινοτικών πολιτικών μέσω της υιοθέτησης μίας ολοκληρωμένης προσέγγισης από την οποία θα επωφεληθεί το σύνολο των ευρωπαίων πολιτών.

4.3. Η ΕΕ και τα κράτη μέλη πρέπει να αναλάβουν τις ευθύνες που τους αναλογούν και να συμβάλουν ενεργά στην υλοποίηση ορισμένων τομεακών πολιτικών (ΚΓΠ, περιβάλλον ...). Η συνολική ενίσχυση της συνεκτικότητας σε ευρωπαϊκό επίπεδο έχει το πλεονέκτημα ότι θα προσδώσει μεγαλύτερη σαφήνεια, και κατά συνέπεια θα συμβάλει στην καλύτερη κατανόηση των κοινοτικών πολιτικών σε πρακτικό επίπεδο. Προς το σκοπό αυτό χρειάζεται να αναληφθούν συντονισμένες προσπάθειες αύξησης του βαθμού επίγνωσης της κατάστασης.

4.4. Η ΟΚΕ αποδίδει ιδιαίτερη σημασία στην πολιτική των διευρωπαϊκών δικτύων στους τομείς των μεταφορών και των τηλεπικοινωνιών. Η δημιουργία των εν λόγω δικτύων αποτελεί έναν ιδιαίτερα σημαντικό παράγοντα ολοκλήρωσης, όχι μόνο γεωγραφικής αλλά και οικονομικής και κοινωνικής. Η ΟΚΕ θεωρεί επίσης ιδιαίτερα σημαντική τη διασφάλιση της ισότιμης πρόσβασης στις υποδομές για την ισόρροπη ανάπτυξη της ευρωπαϊκής επικράτειας.

4.5. Η ΟΚΕ εκφράζει τόσο έκπληξη όσο και λύπη διότι δεν λαμβάνονται καθόλου υπόψη οι επιπτώσεις των πολιτικών απασχόλησης στην χωροταξική συνοχή της ΕΕ και στην ενδεχόμενη συμβολή τους στον περιορισμό των ανισοτήτων και των ανισορροπιών μεταξύ των διαφόρων περιφερειών. Το εν λόγω σημαντικό κενό του πρώτου επισήμου σχεδίου, καθίσταται ακόμη σοβαρότερο εάν ληφθεί υπόψη ότι καμία από τις προσπάθειες που καταβάλλονται, σε ευρωπαϊκό, εθνικό, περιφερειακό ή τοπικό επίπεδο, δεν έχει πιθανότητα να στεφθεί από επιτυχία εάν αγνοηθούν οι χωροταξικές επιπτώσεις των πολιτικών απασχόλησης, τόσο από πλευράς οργάνωσης του χώρου όσο και από πλευράς κατανομής του πληθυσμού και του πλούτου.

4.6. Η ΟΚΕ υπογραμμίζει ότι η αποκατάσταση μίας νέας βιώσιμης χωροταξικής ισορροπίας της κοινοτικής επικράτειας είναι δυνατή μόνον αν η σχετική στρατηγική, που θα υιοθετηθεί και τεθεί σε εφαρμογή, επιτρέπει την συμφιλίωση της έννοιας της ανταγωνιστικότητας με την έννοια της οικονομικής και κοινωνικής συνοχής, της έννοιας της οικονομικής αποδοτικότητας με τις αρχές και τους στόχους της κοινωνικής αλληλεγγύης και της κοινωνικής ισότητας και τέλος της έννοιας της οικονομικής ανάπτυξης με την έννοια της κοινωνικής ανάπτυξης. Ο ρόλος που μπορούν να διαδραματίσουν οι πολιτικές απασχόλησης για την επίτευξη του εν λόγω στόχου είναι, προφανώς καθοριστικής σημασίας και για το λόγο αυτό είναι απαραίτητη η υιοθέτηση και εφαρμογή μίας ολοκληρωμένης χωροταξικής στρατηγικής. Τα τοπικά και περιφερειακά σύμφωνα για την Απασχόληση, τα οποία αποσκοπούν στη διασφάλιση της συμμετοχής, σε περιφερειακό επίπεδο, όλων, των ενδιαφερομένων για το ζήτημα της απασχόλησης, εταίρων, συνιστούν το καλύτερο παράδειγμα μίας παρόμοιας ολοκληρωμένης προσπάθειας () και της σημασίας που έχει η χωροταξική διάσταση για την οικοδόμηση μίας βιώσιμης Ευρώπης ().

4.7. Η πολιτική Ε& ΤΑ, παρά το γεγονός ότι θεωρείται ως μία από τις πολιτικές με τις σημαντικότερες χωροταξικές συνέπειες, περιέργως, δεν αποτελεί αντικείμενο καμίας αξιολόγησης. Η Ε& ΤΑ αποτελεί εντούτοις τον τομέα στον οποίο διαπιστώνονται οι μεγαλύτερες ανισότητες μεταξύ των κρατών μελών. Σύμφωνα με την πρώτη έκθεση για την οικονομική και κοινωνική συνοχή οι διαφορές μεταξύ των κρατών μελών στον τομέα αυτό είναι της τάξης του 1 προς 13 (σε σύγκριση με τις διαφορές 1 προς 5 σε σχέση με το κατά κεφαλήν εισόδημα) ().

4.8. Το πρώτο επίσημο σχέδιο δεν περιλαμβάνει καμία ανάλυση των χωροταξικών επιπτώσεων της εσωτερικής αγοράς καθώς και του ρόλου που διαδραματίζουν οι υπηρεσίες γενικού οικονομικού ενδιαφέροντος στην προώθηση της κοινωνικής και χωροταξικής συνοχής της ΕΕ, σύμφωνα με τις νέες διατάξεις του άρθρου 16 της Συνθήκης.

4.9. Τέλος, η ΟΚΕ εκτιμά ότι κάθε υπόθεση για την μακροπρόθεσμη χωροταξική ανάπτυξη του ευρωπαϊκού χώρου πρέπει να λαμβάνει υπόψη τις ενδεχόμενες χωροταξικές επιπτώσεις που θα έχει η καθιέρωση του Ευρώ. Πράγματι, αναμένεται ότι η καθιέρωση του Ευρώ θα έχει ως αποτέλεσμα την νέα αύξηση των ενδοκοινοτικών συναλλαγών αγαθών και υπηρεσιών και θα επηρεάσει σημαντικά την κατανομή των οικονομικών δραστηριοτήτων και του πληθυσμού σε ολόκληρη την επικράτεια της ΕΕ, ιδιαίτερα όσον αφορά τις παραμεθόριες περιφέρειες. Γενικότερα το Ευρώ θα μπορούσε να προσδώσει μία χωροταξική διάσταση στον οικονομικό και νομισματικό ευρωπαϊκό χώρο.

4.10. Βάσει του εξεταζομένου εγγράφου ζητείται να ληφθούν περισσότερο υπόψη οι μακροπρόθεσμες προτεραιότητες που καθορίζονται από τις χωροταξικές στρατηγικές και επισημαίνεται η ανάγκη να υπάρξει μεγαλύτερη σύγκλιση μεταξύ των διαρθρωτικών και των χωροταξικών πολιτικών. Προς το σκοπό αυτό τόσο τα κράτη μέλη όσο και η Ευρωπαϊκή Επιτροπή διαφωνούν με την εφαρμογή οιουδήποτε χωροταξικού κριτηρίου για την κατανομή των πιστώσεων των Διαρθρωτικών Ταμείων.

4.11. Η ΟΚΕ συμφωνεί με την προαναφερθείσα άποψη και υπογραμμίζει ότι η συζήτηση που διεξάγεται σήμερα με αντικείμενο το ΣΑΚΧ δεν πρέπει σε καμία περίπτωση να συνδεθεί με τις θεσμικές διαδικασίες που έχουν τεθεί σε εφαρμογή με στόχο την μεταρρύθμιση των Διαρθρωτικών Ταμείων για την περίοδο 2000-2006.

4.12. Οπωσδήποτε, η ΟΚΕ θεωρεί ότι η δραστηριότητα των Διαρθρωτικών Ταμείων και η πολιτική χωροταξίας είναι ανάγκη να αποσκοπούν στην επίτευξη του ίδιου στόχου: την ενίσχυση της οικονομικής και κοινωνικής συνοχής και της ανταγωνιστικότητας της ευρωπαϊκής επικράτειας. Στο πλαίσιο αυτό εκτιμά ότι ενόψει της προοπτικής των νέων διευρύνσεων της ΕΕ καθίσταται αναπόφευκτη η, εν ευθέτω χρόνω, διεξοδική εξέταση του ζητήματος των αλληλεπιδράσεων μεταξύ των διαρθρωτικών πολιτικών και της χωροταξικής πολιτικής.

4.13. Η ΟΚΕ υπογραμμίζει επίσης ότι η ένταξη στο σχέδιο του ΣΑΚΧ ενός κεφαλαίου σχετικά με τις χωροταξικές προοπτικές της διεύρυνσης αποτελεί ζήτημα άμεσης προτεραιότητας. Επίσης εκφράζει ικανοποίηση, αφενός, για το γεγονός ότι, κατά τη διάρκεια της υπουργικής συνάντησης που πραγματοποιήθηκε στο Echternach στις 9 Δεκεμβρίου 1997, αναγνωρίσθηκε ότι πρέπει να δοθεί άμεση προτεραιότητα στο ζήτημα αυτό και, αφετέρου, διότι η Ευρωπαϊκή Επιτροπή, με την ευκαιρία της ανεπίσημης συνεδρίασης των υπουργών χωροταξίας που πραγματοποιήθηκε στη Γλασκώβη στις 8 Ιουνίου 1998, παρουσίασε σχετική μελέτη για να αποτελέσει τη βάση για την επεξεργασία του σχετικού συμπληρωματικού κεφαλαίου του ΠΚΑΧ. Η ΟΚΕ εκφράζει επίσης την υποστήριξή της για τις προσπάθειες, που άρχισε η βρετανική Προεδρία της ΕΕ προκειμένου να διασφαλισθεί, ήδη από σήμερα, η συμμετοχή των υποψηφίων να ενταχθούν στην ΕΕ χωρών στη διαδικασία του ΣΑΚΧ, σύμφωνα με τα συμπεράσματα των συνεδριάσεων του Noordwijk και του Echternach.

4.14. H OKE προτείνει να καθορισθούν, εν ευθέτω χρόνω, συμπληρωματικές πολιτικές επιλογές που να λαμβάνουν υπόψη την προοπτική της διεύρυνσης και να προσδιορισθούν οι συμπληρωματικές χωροταξικές προκλήσεις που θα πρέπει να αντιμετωπισθούν στο πλαίσιο της εν λόγω διεύρυνσης, τόσο εκ μέρους των νέων κρατών μελών και της υφιστάμενης Ευρώπης των 15 όσο και των παραμεθόριων περιφερειών της ΕΕ.

4.15. Η ΟΚΕ υπογραμμίζει επίσης ότι η διεύρυνση θα έχει ως αποτέλεσμα την μετατόπιση του κέντρου βάρους της ΕΕ προς Ανατολάς, γεγονός που θα καταστήσει οξύτερα τα ήδη σοβαρά προβλήματα που αντιμετωπίζουν οι απομακρυσμένες περιφέρειες της ΕΕ (επικοινωνίες, υποδομές μεταφορών, πρόσβαση στις οικονομικές δραστηριότητες, κ.λπ.) και θα καταδείξει ακόμη περισσότερο την αναγκαιότητα αναζήτησης μίας νέας χωροταξικής ισορροπίας. Η προώθηση της συνεργασίας με το Συμβούλιο της Ευρώπης είναι απαραίτητη όχι μόνο υπό τις παρούσες συνθήκες αλλά και ενόψει της προοπτικής, με την οποία η ΟΚΕ συμφωνεί, του καθορισμού και της εφαρμογής ενός πλαισίου διασυνοριακής συνεργασίας με κύριο αντικείμενο τη χωροταξική ανάπτυξη με τα μη κράτη μέλη της ΕΕ και ιδιαίτερα με τις χώρες της Ανατολικής Ευρώπης.

4.16. Γενικότερα, όσον αφορά την ανάλυση των μελλοντικών προοπτικών, η ΟΚΕ εκφράζει λύπη για το γεγονός ότι στο έγγραφο δεν λαμβάνεται επαρκώς υπόψη το ζήτημα της γεωγραφικής θέσης της Ευρώπης σε σχέση με τη γεωγραφική θέση άλλων περιοχών του κόσμου. Η εν λόγω ανάλυση θα μπορούσε να συμβάλει θετικά στις προσπάθειες εξέτασης των μέσων αξιοποίησης των πόρων και των πλεονεκτημάτων που διαθέτει η ΕΕ και διασφάλισης της συνολικής εξωτερικής ανταγωνιστικότητας της σε σχέση με τους κυριότερους ανταγωνιστές της σε διεθνές επίπεδο.

5. Δικτυακό Παρατηρητήριο της Ευρωπαϊκής Χωροταξίας (ORATE)

5.1. Όπως συζητήθηκε στη Λειψία το 1994, οι υπουργοί επανέλαβαν, και στο Noordwijk την κατ'αρχήν υποστήριξή τους για τη δημιουργία ενός Δικτυακού Παρατηρητηρίου της Ευρωπαϊκής Χωροταξίας (ORATE). Η δημιουργία του εν λόγω Παρατηρητηρίου, που θα είναι επιφορτισμένο με τις επιστημονικές και τεχνικές πτυχές της εκπόνησης και την περιοδική ενημέρωση του ΣΑΚΧ, οφείλεται στη διαπίστωση της ακαταλληλότητας των ευρωπαϊκών περιφερειακών στατιστικών υπηρεσιών, η λειτουργία των οποίων είναι αναγκαία για τη διασφάλιση της παρακολούθησης των εξελίξεων του κοινοτικού χώρου, στα σημαντικά προβλήματα που εμφανίζονται ως προς τη συγκέντρωση συγκρίσιμων ποσοτικών στατιστικών στοιχείων κατά περιοχή και στην απουσία, επί του παρόντος, μίας συμφωνίας σχετικά με την χρησιμοποίηση αξιόπιστων κριτηρίων και δεικτών για την ταξινόμηση σε κατηγορίες των περιφερειών και των αστικών περιοχών.

5.2. Κατά την άτυπη συνεδρίαση των υπουργών χωροταξίας στο Echternach, τον παρελθόντα Δεκέμβριο, εξετάσθηκε ένα σχέδιο στο οποίο διευκρινίζονται τα καθήκοντα, το πεδίο δράσης, η οργάνωση, η χρηματοδότηση και η έναρξη του ORATE. Στα συμπεράσματα της προεδρίας επιβεβαιώνεται η αρχή της δημιουργίας του ORATE, της οποίας θα προηγηθεί μία διετής δοκιμαστική φάση (1998-1999) με τρεις καθορισθέντες στόχους:

- τη συμβολή στην τελειοποίηση του ΣΑΚΧ το 1999, μετά από την ευρεία εν εξελίξει συζήτηση στα κράτη μέλη και σε ευρωπαϊκό επίπεδο 7

- τον καθορισμό των θεσμικών, νομοθετικών και οικονομικών προϋποθέσεων που απαιτούνται για τη δημιουργία του ORATE 7

- την κατάρτιση ενός προγράμματος μελετών σχετικά με το ΣΑΚΧ που θα υλοποιηθεί σε συνδυασμό με τα ειδικευμένα ιδρύματα των κρατών μελών, πρόγραμμα που θα προταθεί μεν από την Επιτροπή ενώ στον προσδιορισμό του θα συνδεθούν και τα κράτη μέλη, και θα χρηματοδοτηθεί κατά 50 % από την Επιτροπή βάσει του άρθρου 10 του ΕΤΠΕ.

5.3. Η ΟΚΕ υπενθυμίζει ότι ήδη από το 1991, στη γνωμοδότησή της σχετικά με την ανακοίνωση «Ευρώπη 2000» () είχε εκφράσει την υποστήριξή της για τη δημιουργία ενός παρόμοιου Παρατηρητηρίου. Για το λόγο αυτό εκφράζει λύπη διότι παρά τον επείγοντα χαρακτήρα μίας τέτοιας απόφασης και για πολιτικούς, νομικούς και δημοσιονομικούς λόγους, η δημιουργία του εν λόγω Παρατηρητηρίου δεν κατέστη ακόμη δυνατή. Η ΟΚΕ εκφράζει επίσης την ικανοποίησή της για την προθυμία του Ευρωπαϊκού Κοινοβουλίου να εξετάσει το ζήτημα της θέσπισης ειδικής γραμμής του προϋπολογισμού για τη χρηματοδότηση ενός Παρατηρητηρίου κοινοτικού χαρακτήρα το οποίο θα αποτελείται από ένα δίκτυο ερευνητικών ιδρυμάτων (), αλλά διαπιστώνει ότι οι σημαντικές καθυστερήσεις που έχουν ήδη σημειωθεί ως προς τη δημιουργία του Δικτυακού Παρατηρητηρίου της Ευρωπαϊκής Χωροταξίας (ORATE) θα εμποδίσουν την ουσιαστική συμμετοχή του εν λόγω οργάνου στην ολοκλήρωση του ΣΑΚΧ.

5.4. Η ΟΚΕ τονίζει ότι το ORATE δεν πρέπει να αποτελέσει μία διοικητική διάρθρωση σχεδιασμού ούτε να διαθέτει τη δυνατότητα λήψης αποφάσεων, δεδομένου ότι οι αποφάσεις επί χωροταξικών ζητημάτων έχουν πολιτικό χαρακτήρα. Επίσης υπενθυμίζει τη γνωμοδότηση που κατάρτισε το 1991 σχετικά με την ανακοίνωση «Ευρώπη 2000» (), στην οποία τόνιζε ότι το Παρατηρητήριο θα πρέπει να διαθέτει μία σχετική αυτονομία τόσο έναντι των εθνικών δημόσιων διοικήσεων όσο και των κοινοτικών.

5.5. Τέλος, η ΟΚΕ ζητεί να υπάρξει συμμετοχή εκπροσώπων της στη διαδικασία παρακολούθησης των εργασιών του εν λόγω Παρατηρητηρίου, μετά την έναρξη λειτουργίας του.

6. Η θέση σε εφαρμογή του ΣΑΚΧ

6.1. Στο πλαίσιο του εξεταζομένου εγγράφου κρίνεται απαραίτητη η ανάληψη καινοτόμων και πειραματικών δράσεων προκειμένου να αξιολογηθεί η συνάφεια του ΣΑΚΧ και των πολιτικών επιλογών που πραγματοποιούνται. Το Interreg IIC θεωρείται, σαφώς, ως ο καταλληλότερος κοινοτικός μηχανισμός για την ανάληψη πειραματικών δράσεων. Επίσης γίνεται ειδική αναφορά στο άρθρο 10 του ΕΤΠΑ το οποίο προβλέπει τη δυνατότητα ανάληψης προτύπων δράσεων και σχεδίων στον τομέα της χωροταξίας.

6.2. Η ΟΚΕ υποστηρίζει πλήρως τις εν λόγω προσπάθειες και ζητεί την ενίσχυση των πρωτοβουλιών αυτών.

6.3. Η ΟΚΕ υπενθυμίζει ότι είχε προτείνει, ιδιαίτερα βάσει της γνωμοδότησής της το Σεπτέμβριο του 1995 (), τη θέση σε εφαρμογή διακρατικών προγραμμάτων συνεργασίας στον τομέα της χωροταξίας που δεν θα αρκούνται μόνο στην παραδοσιακή ανάληψη απλών διασυνοριακών δράσεων. Στο πλαίσιο αυτό εκτιμά ότι η δημιουργία μεγάλων γεωγραφικών ζωνών επίδειξης αλληλεγγύης (Μεσόγειος, Ατλαντικό Τόξο, Βαλτική, Αλπικό Τόξο) δίδει τη δυνατότητα της ανάπτυξης της συνεργασίας μεταξύ αυτών των διαπεριφερειακών οντοτήτων για την επίτευξη συνεκτικής χωροταξικής ανάπτυξης (βλ. σημείο 2.6).

6.4. Προς το σκοπό αυτό η ΟΚΕ θεωρεί απαραίτητη την εξέταση, στο πλαίσιο του ΣΑΚΧ, των πλεονεκτημάτων και των μειονεκτημάτων των εν λόγω γεωγραφικών εστιών συνεργασίας καθώς και των ειδικών προκλήσεων η αντιμετώπιση των οποίων θα αποβεί καθοριστική για το μέλλον τους.

6.5. Λαμβανομένης υπόψη της προοπτικής της μελλοντικής διεύρυνσης της ΕΕ η ΟΚΕ εκτιμά ότι απαιτείται, εν ευθέτω χρόνω, να προσδιορισθούν και να τεθούν σε εφαρμογή δράσεις διασυνοριακής και διακρατικής συνεργασίας στον τομέα της χωροταξίας σε συνεργασία με τις υποψήφιες να ενταχθούν χώρες.

6.6. Βάσει όσων προαναφέρθηκαν στο σημείο 3 τονίζεται ότι το ζήτημα της σύναψης εταιρικών σχέσεων αποκτά καθοριστική σημασία στο πλαίσιο της εφαρμογής του ΣΑΚΧ. Η ΟΚΕ εκφράζει λύπη για τη μυστικότητα και την έλλειψη ουσιαστικού διαλόγου που χαρακτήρισε, μέχρι στιγμής, τη διαδικασία του καθορισμού και της θέσης σε εφαρμογή των προγραμμάτων Interreg, σε όλα τα περιφερειακά επίπεδα. Η ενημέρωση, η διαβούλευση και η συμμετοχή του συνόλου των παραγόντων που εμπλέκονται στη διαδικασία περιφερειακής ανάπτυξης είναι απαραίτητη.

6.7. Η ΟΚΕ εκτιμά ότι αποτελεί, κυρίως, αρμοδιότητα της Επιτροπής η άσκηση πιέσεων προς τα κράτη μέλη ώστε όχι μόνον να καθιερωθεί η διεξαγωγή ουσιαστικού διαλόγου με το σύνολο των ενδιαφερομένων, για τον τομέα της χωροταξίας, μερών αλλά και να διασφαλισθεί η πλήρης συμμετοχή όλων των ενδιαφερομένων εταίρων, συμπεριλαμβανομένων των οικονομικών και κοινωνικών οργανώσεων, στη διαδικασία καθορισμού, εφαρμογής και παρακολούθησης των προγραμμάτων Interreg.

6.8. Η ΟΚΕ συνιστά επίσης να διατηρηθούν και να εφαρμοσθούν και στο πλαίσιο των νέων προγραμμάτων Interreg οι αρχές που αναφέρονται στις προτάσεις της Επιτροπής για τη μεταρρύθμιση των Διαρθρωτικών Ταμείων, βάσει των οποίων επιδιώκεται η διεύρυνση και ενίσχυση των εταιρικών σχέσεων.

6.9. Η ΟΚΕ επισημαίνει ότι για τον καθορισμό και την εφαρμογή τόσο των προγραμμάτων Interreg όσο και των προτύπων σχεδίων και δράσεων απαιτείται, λόγω της φύση τους, η εφαρμογή μίας διαφανούς διαδικασίας και η πλήρης και ενεργός συμμετοχή των παραγόντων που εμπλέκονται στον τομέα της χωροταξίας, συμπεριλαμβανομένων των οικονομικών και κοινωνικών οργανώσεων.

7. Τελικές παρατηρήσεις

7.1. Η ΟΚΕ εκφράζει ικανοποίηση για τις εργασίες που πραγματοποίησε η Προεδρία του Συμβουλίου κατά τη διάρκεια του πρώτου εξαμήνου του 1998 με στόχο τη βελτίωση του περιεχομένου του πρώτου επισήμου σχεδίου. Οι εν λόγω εργασίες είχαν ως αποτέλεσμα τον εμπλουτισμό του μέρους ΙΙ που έχει ως θέμα την ευρωπαϊκή διάσταση των χωροταξικών προκλήσεων που θα αντιμετωπισθούν και του μέρους IV που αναφέρεται στην εφαρμογή του ΣΑΚΧ. Οι εν λόγω εργασίες αποτελούν συμπληρωματική συμβολή στη συζήτηση με θέμα το πρώτο επίσημο σχέδιο του ΣΑΚΧ.

7.2. Η ΟΚΕ εκφράζει ικανοποίηση για τα νέα στοιχεία, σχετικά με την πολιτική Ε& ΤΑ και την πολιτική ανταγωνισμού, που περιλαμβάνει το έγγραφο που παρουσίασε η Προεδρία του Συμβουλίου κατά την ανεπίσημη συνεδρίαση που πραγματοποιήθηκε στη Γλασκώβη.

7.3. Εντούτοις, η ΟΚΕ εκφράζει εκ νέου απογοήτευση και λύπη για την απουσία οιουδήποτε νέου στοιχείου στο εν λόγω έγγραφο σχετικά με την πτυχή της απασχόλησης στο πλαίσιο των πολιτικών χωροταξίας.

7.4. Η ΟΚΕ επισημαίνει επίσης το ιδιαίτερο ενδιαφέρον που παρουσιάζει ο κατάλογος μελλοντικών δράσεων για την εφαρμογή του ΣΑΚΧ, την υιοθέτηση του οποίου πρότεινε η βρετανική προεδρία, και εκφράζει ικανοποίηση για το ενδιαφέρον που επιδείχθηκε με σκοπό τον ακριβέστερο και συστηματικότερο προσδιορισμό των διαφόρων επιπέδων στα οποία θα πρέπει να αναληφθούν οι εν λόγω δράσεις (κοινοτικό, διακρατικό, διαπεριφερειακό, διασυνοριακό και σε επίπεδο κρατών μελών).

7.5. Τέλος, η ΟΚΕ εκφράζει ικανοποίηση για το γεγονός ότι οι υπουργοί που συμμετείχαν στη συνεδρίαση της Γλασκώβης επιβεβαίωσαν τη βούλησή τους να προβούν στην υιοθέτηση του τελικού κειμένου του ΣΑΚΧ το Μάϊο του 1999 κατά τη διάρκεια της γερμανικής προεδρίας. Η ΟΚΕ δεν θα παραλείψει, εν ευθέτω χρόνω και εάν συντρέχει λόγος, να συμβάλει εκ νέου στις προσπάθειες τελειοποίησης του ΣΑΚΧ.

Βρυξέλλες, 9 Σεπτεμβρίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 133 της 31.5.1995.

() ΕΕ C 301 της 13.11.1995.

() ΕΕ C 30 της 30.1.1997.

() ΕΕ C 95 της 30.3.1998.

() ΣΑΚΧ - Πρώτο επίσημο σχέδιο - σημείο Ι.F.

() Βλ. τις ακόλουθες γνωμοδοτήσεις της Οικονομικής και Κοινωνικής Επιτροπής: - Το μέλλον της συνοχής και οι μακροπρόθεσμες επιπτώσεις στα Διαρθρωτικά Ταμεία - ΕΕ C 153 της 28.5.1996 7 - Ο ρόλος της ΕΕ στον αστικό τομέα - ΕΕ C 30 της 30.1.1997.

() Βλ. σχετικά τις ακόλουθες πρόσφατες ανακοινώσεις της Επιτροπής: - Οι κοινοτικές πολιτικές στην υπηρεσία της απασχόλησης [COM(97) 611 τελικό της 12.11.1997] 7 - Το περιβάλλον και η απασχόληση: η οικοδόμηση μία αειφόρου Ευρώπης [COM(97) 592 τελικό της 18.11.1997].

() COM(96) 542 τελικό/2 της 8.4.1997.

() ΕΕ C 339 της 31.12.1991, σημείο 4.6.

() Ψήφισμα του Ευρωπαϊκού Κοινοβουλίου της 2ας Ιουλίου 1998 για την «Χωροταξία και το σχέδιο ανάπτυξης του κοινοτικού χώρου» (PE 271.026, σ. 39).